Samlingsstund for barn

I sosiale medier

# Elementer i samlingsstunden

1. Presentasjon av deg og seerne
2. Introduksjon
3. Spørsmålsrunde med bevegelser
4. Velkommen-sang
5. Aktivitet (vi koker egg med farge)
6. Lystenning
7. Konkurranse (gjette antall stein-sprett på sjøen)
8. Sang (Når det stormer)
9. Eksperiment (vann som ikke renner ut av flaske)
10. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek.
* Vi snakker litt om at påsken nærmer seg, og at det vil gå bra til slutt.

# Du trenger

* Noe å filme med.
* Egg, eddik, matfarge.
* Tre lys og fyrstikker.
* En tom flaske og aluminiumspapir til eksperiment.
* Sanger og bønner.

Manus til hele sjette samlingsstund

Her lagt opp til to voksne og et barn, derav navnene Matilda og Frank Otto i manus.

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?
Å, det var mange fine navn!
Du må gjerne få en voksen til å skrive en hilsen i kommentarfeltet under, så vet vi hvem som ser på.

# 2. Introduksjonsrunde om hvorfor vi har samlingsstund

I dag er vi ute på stranda, og vi skal koke egg.

# 3. Spørsmålsrunde med bevegelser

Vi stiller spørsmål, og så kan du svare ved å gjøre det vi sier.
(Her improviserer Matilda en del, så spørsmålene her avviker noe fra sendingen).

**Alle som gleder seg til påske, si jaaaa.**

**Alle som liker å svømme, lag svømmetak.**

**Alle som tror det er kaldt å svømme nå, si brrrrr.**

**Alle som liker egg, trom på magen.**

**Alle som er klar for å synge, klapp på lårene.**

# 4. Velkommen-sang

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

# 5. Aktivitet

I dag har vi gått ned på stranda for å koke egg til frokost.
Kok opp vann med litt eddik – det gjør at skallet tar til seg farge.
Hell oppi litt matfarge.
Vi kokte gule og oransje egg før vi gikk hjemmefra, og nå har vi kokt en gryte med lilla farge.
Kan du telle eggene sammen med meg?
Det minner meg om en fortelling fra Bibelen som kommer helt på slutten av påskefortellingen. Jesus satt på stranda sammen med vennene sine og spiste stekt fisk. Og så var det en av Jesus sine venner som trengte å få tilgivelse. Vi skal snakke litt om påske i Morgensamling framover. Og da er det fint å vite at det gikk bra til slutt i påsken.

# 6. Lystenning

På samlingsstund tenner vi tre lys og ber. Det kan du også gjøre, men da må du sette på pause og hente en voksen! Matilda kan ikke tenne lys selv!

Jeg ber først, og så kan dere gjenta:

Vi tenner et lys og ber for om at alle barn som ikke kan gå i barnehage og på skole, skal ha det godt.

Vi tenner et lys og takker Gud for at vi bor i et godt og trygt land.

Vi tenner et lys og ber for alle barn i resten av verden.

# 7. Konkurranse

Maurits er åtte år og han har laget en konkurranse.
Hvor mange ganger tror du steinen han kaster vil sprette på vannet?
Tror du at du vet svaret? Få hjelp av en voksen og skriv inn tallet i kommentarfeltet under. I neste Morgensamling sier vi hvem vinneren er. Vinneren får en premie i posten!

# 8. Sang

I dag skal vi ha et eksperiment, og da skal vi få besøk av han som filmer. Han vet det bare ikke selv. Klapp for Frank Otto, så blir han kanskje med!
Frank Otto, blir du med oss også å synge sangen «når det stormer» som Johannes har ønsket seg?

*Når det stormer, når det stormer,
når det stormer rundt omkring.
Gud er sterk, når jeg er svak,
hjelper meg å ta nye tak.
Når det stormer, når det stormer,
når det stormer rundt omkring.*(Både vanlig, stor og liten storm)

Du, forresten – har du en sang du savner fra samlingsstunden i barnehagen, søndagsskolen eller koret – gi oss beskjed, så tar vi den kanskje med i samlingsstunden vår her i skogen neste gang vi møtes.

# 9. Eksperiment

Til dette eksperimentet trenger du en flaske som er nesten full av vann. Og så trenger du en bit aluminiumsfolie.
Hva skjer om jeg holder flasketuten nedover? Ja, riktig! Da renner vannet ut. Men nå skal vi prøve noe magisk.
Hold folie over flasketuten. Snu flaska rundt med tuten ned. Slipp handa fra folien.
Nå skal vannet bli værende i flaska.

(Vi prøver over hodet til Frank Otto tre ganger).
Vi får det til – helt til slutt.

# 9. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg

Og du er glad i meg.

Nå skal vi spise egg. Husk å svare på konkurransen – så sees vi igjen søndag kl. 09.00!

Hadet!